[pic] | COMISIA EUROPEANĂ |

Bruxelles, 2.12.2010

COM(2010) 707 final

2010/0344 (NLE)

Propunere de

DECIZIE DE PUNERE ÎN APLICARE A CONSILIULUI

de modificare a Deciziei 2007/884/CE privind autorizarea Regatului Unit de a continua aplicarea unei măsuri care derogă de la dispozițiile articolului 26 alineatul (1) litera (a), ale articolului 168 și ale articolului 169 din Directiva 2006/112/CE privind sistemul comun al taxei pe valoarea adăugată

EXPUNERE DE MOTIVE

1. CONTEXTUL PROPUNERII

Motivele și obiectivele propunerii

În conformitate cu articolul 395 alineatul (1) din Directiva 2006/112/CE din 28 noiembrie 2006 privind sistemul comun al taxei pe valoarea adăugată (denumită în continuare „Directiva TVA”), Consiliul, hotărând în unanimitate la propunerea Comisiei, poate autoriza orice stat membru să aplice măsuri speciale de derogare de la dispozițiile directivei respective în scopul simplificării procedurii de colectare a TVA sau al prevenirii anumitor forme de evaziune sau de fraudă fiscală.

Printr-o scrisoare înregistrată la Secretariatul General al Comisiei la 22 iulie 2010, Regatul Unit a solicitat autorizarea de a continua aplicarea unei măsuri de derogare referitoare la dreptul de deducere a TVA aferentă închirierii sau leasingului de autovehicule utilizate și în interes personal, acordată ultima dată prin Decizia 2007/884/CE a Consiliului[1]. În conformitate cu articolul 395 alineatul (2) din Directiva 2006/112/CE, Comisia a informat celelalte state membre, printr-o scrisoare din 12 octombrie 2010, cu privire la cererea înaintată de Regatul Unit. Prin scrisoarea din 15 octombrie 2010, Comisia a înștiințat Regatul Unit că deține toate informațiile necesare pentru a analiza cererea.

Contextul general

Decizia Consiliului menționată anterior a autorizat Regatul Unit să limiteze la 50% dreptul de deducere a TVA aferentă închirierii sau leasingului de autovehicule utilizate de persoanele impozabile atât în interes de serviciu, cât și în interes personal. În același timp, utilizarea în interes personal de către persoanele impozabile a unor astfel de autovehicule închiriate sau luate în leasing nu era considerată drept prestare de servicii. Această derogare scutește persoana care ia în chirie sau în regim de leasing de obligația de a mai ține o contabilitate detaliată a kilometrajului parcurs în scop personal cu fiecare dintre respectivele vehicule și de a mai declara TVA aferentă kilometrajului parcurs în scop personal. Prin urmare, derogarea trebuie considerată, în primul rând, o măsură de simplificare; ea urmează să expire la 31 decembrie 2010.

În mod normal, derogările se acordă pe o perioadă limitată, pentru a se putea evalua dacă măsura specială în cauză este adecvată și eficace. În acest sens, pe baza informațiilor puse la dispoziție de Regatul Unit, Comisia consideră că raportul de 50% dintre utilizarea în interes de serviciu și cea în scop personal [sau orice altă utilizare în alte scopuri decât în interes de serviciu în sensul articolului 26 alineatul (1) litera (a) din Directiva 2006/112/CE] reflectă în continuare, la nivel general, utilizarea în interes de serviciu și în scop personal a vehiculelor luate în chirie sau în regim de leasing de către persoanele impozabile din Regatul Unit. Prin urmare, este oportună prelungirea măsurii de derogare.

Cu toate acestea, orice prelungire ar trebui să fie limitată ca durată pentru a se putea verifica continuitatea validității condițiilor pe care se bazează derogarea. În consecință, se propune să se prelungească derogarea până la sfârșitul anului 2013 și să i se ceară Regatului Unit să prezinte, până la 1 aprilie 2013, un raport care să includă o reevaluare a restricției procentuale aplicate în cazul în care s-ar avea în vedere o nouă prelungire începând cu 2013. Decizia ar expira, în orice caz, dacă dispozițiile UE privind restricțiile dreptului de deducere ar intra în vigoare înainte de termenul menționat.

Dispoziții în vigoare în domeniul propunerii

Articolul 176 din Directiva TVA stipulează obligația Consiliului de a stabili cheltuielile pentru care taxa pe valoarea adăugată nu este deductibilă. Până atunci, statele membre sunt autorizate să mențină exceptările în vigoare la 1 ianuarie 1979. În consecință, există un număr de dispoziții de menținere a statu-quoului care restrâng dreptul de deducere în ceea ce privește autovehiculele.

În 2004, Comisia a prezentat o propunere[2] care conține dispoziții referitoare la categoriile de cheltuieli susceptibile de a fi supuse unei restricții privind dreptul de deducere, dar Consiliul nu a reușit încă să ajungă la un acord cu privire la propunerea respectivă.

2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI

Decizia de punere în aplicare urmărește prelungirea perioadei de aplicare a unei măsuri de simplificare ce scutește persoana impozabilă de a mai contabiliza și declara TVA aferentă kilometrajului parcurs în scop personal cu vehicule de serviciu, având, prin urmare, un posibil impact economic pozitiv. Cu toate acestea, având în vedere sfera de aplicare restrânsă și aplicarea limitată în timp, acest impact va fi, în orice caz, limitat.

3. ELEMENTELE JURIDICE ALE PROPUNERII

Decizia de punere în aplicare se bazează pe articolul 395 din Directiva TVA 2006/112/CE din 28 noiembrie 2006 privind sistemul comun al taxei pe valoarea adăugată.

Propunerea intră în sfera competenței exclusive a instituțiilor UE. În consecință, principiul subsidiarității nu se aplică.

Decizia de punere în aplicare se referă la o autorizație acordată unui stat membru la cerere și nu constituie o obligație. Prin urmare, propunerea respectă principiul proporționalității.

Având în vedere domeniul de aplicare limitat al derogării, măsura specială este proporțională cu obiectivul urmărit.

4. IMPLICAȚIILE BUGETARE

Propunerea nu are implicații asupra bugetului Uniunii.

5. ELEMENTE FACULTATIVE

PROPUNEREA CONțINE O CLAUZă PRIVIND ÎNCETAREA DE DREPT A EFECTELOR JURIDICE.

2010/0344 (NLE)

Propunere de

DECIZIE DE PUNERE ÎN APLICARE A CONSILIULUI

de modificare a Deciziei 2007/884/CE privind autorizarea Regatului Unit de a continua aplicarea unei măsuri care derogă de la dispozițiile articolului 26 alineatul (1) litera (a), ale articolului 168 și ale articolului 169 din Directiva 2006/112/CE privind sistemul comun al taxei pe valoarea adăugată

CONSILIUL UNIUNII EUROPENE,

având în vedere Tratatul privind funcționarea Uniunii Europene,

având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată[3], în special articolul 395 alineatul (1),

având în vedere propunerea Comisiei Europene,

întrucât:

1. Printr-o scrisoare înregistrată la Secretariatul General al Comisiei la 22 iulie 2010, Regatul Unit a solicitat autorizația de a prelungi o măsură de derogare cu scopul de continua să limiteze dreptul persoanelor care iau un vehicul în chirie sau în regim de leasing de a deduce TVA aferentă cheltuielilor de închiriere sau de leasing a unui vehicul destinat transportului de pasageri, în cazul în care respectivul vehicul nu este utilizat exclusiv în interes de serviciu.

2. Prin scrisoarea din 12 octombrie 2010, Comisia a informat celelalte state membre cu privire la cererea prezentată de Regatul Unit. Prin scrisoarea din 15 octombrie 2010, Comisia a înștiințat Regatul Unit că deține toate informațiile necesare pentru a analiza cererea.

3. Decizia Consiliului 2007/884/CE din 20 decembrie 2007 privind autorizarea Regatului Unit de a continua aplicarea unei măsuri care derogă de la dispozițiile articolului 26 alineatul (1) litera (a), ale articolului 168 și ale articolului 169 din Directiva 2006/112/CE privind sistemul comun al taxei pe valoarea adăugată[4] a autorizat Regatul Unit să limiteze la 50% dreptul persoanei care ia un vehicul în chirie sau în regim de leasing de a deduce TVA aferentă cheltuielilor de închiriere sau de leasing a unui vehicul destinat transportului de pasageri, în cazul în care respectivul vehicul nu este utilizat exclusiv în interes de serviciu. Regatul Unit a fost autorizat, de asemenea, să nu considere drept prestare de servicii utilizarea în scop personal a unui autovehicul închiriat sau luat în leasing de către o persoană impozabilă. Această măsură de simplificare a scutit persoanele care au închiriat sau au luat în leasing autovehicule de a ține evidența kilometrilor parcurși în scop personal cu vehicule de serviciu și de a declara, pentru fiecare vehicul, taxa datorată pentru kilometrii parcurși efectiv în scop personal.

4. Conform informațiilor furnizate de Regatul Unit, limitarea la 50% corespunde în continuare situației reale în ceea ce privește utilizarea în interes de serviciu și în interes personal a vehiculului respectiv de către persoana care ia vehiculul în chirie sau în leasing. Prin urmare, este oportun ca Regatul Unit să fie autorizat să aplice în continuare măsura respectivă pentru o perioadă limitată, și anume până la 31 decembrie 2013.

5. În cazul în care Regatul Unit va avea în vedere o prelungire suplimentară după 2013, el va trebui să transmită Comisiei un raport care să cuprindă reevaluarea procentajului aplicat, însoțit de cererea de prelungire, cel târziu până la 1 aprilie 2013.

6. La 29 octombrie 2004, Comisia a adoptat o propunere de directivă a Consiliului de modificare a Directivei 77/388/CEE, în prezent Directiva 2006/112/CE, care include armonizarea categoriilor de cheltuieli pentru care statele membre sunt autorizate să limiteze dreptul de deducere. În conformitate cu prezenta propunere, limitarea dreptului de deducere se poate aplica în cazul autovehiculelor rutiere. Măsurile de derogare prevăzute de prezenta decizie expiră la data la care intră în vigoare directiva de modificare, în cazul în care data respectivă este anterioară datei expirării prevăzute de prezenta decizie.

7. Derogarea nu are niciun impact asupra resurselor proprii ale Uniunii provenind din taxa pe valoarea adăugată.

8. Prin urmare, Decizia 2007/884/CE trebuie modificată în consecință,

ADOPTĂ PREZENTA DECIZIE:

Articolul 1

Decizia 2007/884/CE se modifică după cum urmează:

(1) Articolul 3 se înlocuiește cu următorul text:

„Articolul 3

Prezenta decizie expiră la data intrării în vigoare a normelor Uniunii care stabilesc cheltuielile aferente autovehiculelor rutiere care nu pot face obiectul unei deduceri totale a TVA sau până la 31 decembrie 2013 cel târziu.

Orice cerere de prelungire a măsurilor respective trebuie însoțită de un raport care să fie prezentat Comisiei cel târziu la 1 aprilie 2013 și care să cuprindă o reexaminare a limitării procentului care se aplică dreptului de deducere a TVA aferentă închirierii sau luării în leasing a autovehiculelor care nu sunt utilizate exclusiv în interes de serviciu.”

Articolul 2

Prezenta decizie se aplică de la 1 ianuarie 2011.

Articolul 3

Prezenta decizie se adresează Regatului Unit al Marii Britanii și Irlandei de Nord.

Adoptată la Bruxelles,

Pentru Consiliu

Președintele

[1] JO L 346, 29.12.2007, p. 21.

[2] COM(2004) 728 final (JO C 24, 29.1.2005, p.10).

[3] JO L 347, 11.12.2006, p. 1.

[4] JO L 346, 29.12.2007, p. 21.